-----------------------------------------------------------------------
  10. การควบคุมภายใน

  -----------------------------------------------------------------------

บริษัทฯ ให้ความสำคัญต่อระบบการควบคุมภายในเป็นอย่างยิ่ง
โดยมุ่งเน้นให้มีระบบการควบคุมภายในที่เพียงพอและเหมาะสมกับการดำเนินธุรกิจ
ซึ่งในการประชุมคณะกรรมการตรวจสอบ ครั้งที่ 1/2548 วันที่ 28 กุมภาพันธ์ 2548
และการประชุมคณะกรรมการบริษัท ครั้งที่ 1/2548 วันที่ 28 กุมภาพันธ์ 2548
คณะกรรมการตรวจสอบ และคณะกรรมการบริษัท
ต่างได้ทำการประเมินถึงความเพียงพอของระบบควบคุมภายในของบริษัทตามแนวทางที่กำหนดในแบบประเมินที่สำนักงานคณะกรรมการกำกับหลักทรัพย์และตลาดหลักทรัพย์กำหนด
ซึ่งครอบคลุมถึงองค์ประกอบการควบคุมภายในทั้ง 5 ส่วน อันได้แก่

-   องค์กรและสภาพแวดล้อม

-   การบริหารความเสี่ยง

-   การควบคุมการปฏิบัติงานของฝ่ายบริหาร

-   ระบบสารสนเทศและการสื่อสารข้อมูล

-   ระบบดูแลติดตาม

ผลการประเมินของคณะกรรมการทั้งคณะที่มีคณะกรรมการตรวจสอบรวมอยู่ด้วย
และของคณะกรรมการตรวจสอบมีความสอดคล้องไปในทางเดียวกันว่า
ระบบการควบคุมภายในของบริษัทที่เป็นอยู่ในปัจจุบันอยู่ในระดับที่เพียงพอและเหมาะสม
ซึ่งสรุปได้ดังนี้

องค์กรและสภาพแวดล้อม

บริษัทฯได้จัดองค์กรที่เอื้อต่อการควบคุมการปฏิบัติงานของฝ่ายบริหาร
โดยเริ่มตั้งแต่องค์ประกอบของคณะกรรมการของบริษัท ซึ่งประกอบด้วยกรรมการที่เป็นฝ่ายบริหาร 6
ท่าน และกรรมการภายนอกซึ่งเป็นกรรมการผู้ทรงคุณวุฒิ และกรรมการตรวจสอบรวมทั้งสิ้น 5 ท่าน
ทำให้ในการพิจารณาการตัดสินใจในการบริหารงานต่างๆ
ของบริษัทมีการคานอำนาจกันอย่างเหมาะสมและมีประสิทธิภาพ
ในส่วนของการจัดผังองค์กรการบริหารงาน
บริษัทฯได้แบ่งแยกหน้าที่ความรับผิดชอบในงานสามด้านที่เป็นพื้นฐานของระบบควบคุมภายใน อันได้แก่
หน้าที่ในการอนุมัติ หน้าที่ในการบันทึกรายการบัญชีและข้อมูลสารสนเทศ
และหน้าที่ในการตรวจสอบดูแลทรัพย์สินออกจากกันอย่าง เด่นชัด โดยที่ตั้งแต่ปี 2546 เป็นต้นมา
บริษัทได้จัดตั้งหน่วยงานตรวจสอบภายในขึ้น
โดยให้ขึ้นตรงต่อคณะกรรมการตรวจสอบซึ่งจะช่วยในการส่งเสริม ติดตาม
ประเมินและปรับปรุงระบบการควบคุมภายในของบริษัทอีกทางหนึ่ง

การควบคุมการปฏิบัติงานของฝ่ายบริหาร

คณะกรรมการบริษัทฯ ได้แต่งตั้งคณะกรรมการย่อยสองคณะ ประกอบด้วย คณะกรรมการตรวจสอบ
และคณะกรรมการพิจารณาค่าตอบแทน ซึ่งคณะกรรมการทั้งสองคณะได้ปฏิบัติงานภายใต้ขอบเขต
หน้าที่ และความรับผิดชอบที่ได้รับมอบหมายอย่างเคร่งครัดและเหมาะสม

ในด้านการบริหารงาน
บริษัทฯมีการกำหนดวิสัยทัศน์ที่ชัดเจนเพื่อให้ทิศทางการทำงานของทุกหน่วยงานเป็นไปในทางเดียวกัน
และได้มีการประชาสัมพันธ์วิสัยทัศน์ดังกล่าวอย่างทั่วถึงและสม่ำเสมอ นอกจากนี้ตั้งแต่ปี 2546
เป็นต้นมา บริษัทฯ
ได้รวบรวมและกำหนดวัฒนธรรมองค์กรขึ้นเพื่อสร้างสภาพแวดล้อมในการทำงานที่เป็นเอกภาพและสอดคล้องกัน
ซึ่งบริษัทฯเชื่อว่าวัฒนธรรมองค์กรดังกล่าวจะส่งเสริมในด้านความซื่อสัตย์ต่อหน้าที่และความรับผิดชอบ
(integrity) ของพนักงานอีกทางหนึ่ง

การบริหารความเสี่ยง

ในการวางแผนและการบริหารงาน
บริษัทฯมีกระบวนการในการจัดทำแผนงานประจำปีที่มีเป้าหมายที่ชัดเจนและวัดผลได้
ภายใต้วิสัยทัศน์ที่กำหนดซึ่งขั้นตอนในการจัดทำแผนงานจะมีการวิเคราะห์ถึงปัจจัยความเสี่ยงในด้านต่างๆ
ที่เกี่ยวข้องเพื่อนำมาใช้ในการกำหนดกลยุทธ์เพื่อดำเนินการ ตลอดจนเครื่องชี้วัดและติดตามผล
โดยที่ในระหว่างปฏิบัติงานตามแผนจะได้มีการติดตามและประเมินปัจจัยความเสี่ยงที่อาจมีผลกระทบต่อการดำเนินงานตามแผนงานดังกล่าวอยู่อย่างสม่ำเสมอ
ทั้งนี้ เพื่อที่หากมีปัจจัยความเสี่ยงที่เปลี่ยนแปลงไป
หรือเพิ่มขึ้นจากที่ได้มีการประเมินไว้ในขั้นตอนการวางแผนจะได้มีการปรับกลยุทธหรือกำหนดมาตรการเพื่อป้องกันและรองรับความเสี่ยงนั้นได้อย่างทันท่วงที

ระบบสารสนเทศและการสื่อสารข้อมูล

บริษัทฯ ได้เล็งเห็นความสำคัญในเรื่องระบบสารสนเทศและการสื่อสารข้อมูล
เห็นได้จากการที่บริษัทฯได้ปรับปรุงระบบคอมพิวเตอร์ในการจัดการฐานข้อมูลสารสนเทศของบริษัทขึ้นใหม่ให้มีความทันสมัย
ทำให้การจัดเก็บรวบรวม และบริหารข้อมูล และการจัดทำรายงานข้อมูลต่าง ๆ มี ประสิทธิภาพ
เหมาะสมต่อการใช้งาน และสามารถรายงานได้อย่างรวดเร็วและทันเหตุการณ์อยู่เสมอ นอกจากนี้
บริษัทฯ
ยังมีระบบคอมพิวเตอร์เครือข่ายภายในองค์กรที่สามารถเชื่อมต่อจากหน่วยงานภายนอกเข้ามาในบริษัทอันจะทำให้การติดต่อสื่อสารและส่งข้อมูลระหว่างหน่วยงานทั้งภายใน
และภายนอกของบริษัทเป็นไปอย่างรวดเร็ว และมีประสิทธิภาพ
โดยที่ระบบดังกล่าวมีการกำหนดระบบการรักษาความปลอดภัยของข้อมูลที่เพียงพอและเหมาะสม

ระบบดูแลติดตาม

บริษัทฯ มีการประชุมคณะกรรมการบริษัท ในปี 2547 รวม 9 ครั้ง
โดยมีคณะกรรมการตรวจสอบทำหน้าที่รายงานผลการตรวจสอบต่อคณะกรรมการบริษัททุกไตรมาส
นอกจากนี้ ในการบริหารงานตามแผนงานจะมีการตรวจสอบติดตามผลการดำเนินการ
และวิเคราะห์ผลกระทบทางด้านการเงินอย่างต่อเนื่อง
โดยบริษัทฯได้จัดให้มีการประชุมรวมของพนักงานระดับจัดการของทุกฝ่ายเพื่อรายงานความคืบหน้าของการดำเนินการตามแผนงานดังกล่าวปีละสองถึงสามครั้ง
นอกเหนือไปจากการบริหารติดตามผลตามระบบงานและเครื่องชี้วัดที่กำหนดตามแผนงานโดยผู้บังคับบัญชาตามลำดับชั้น
อันจะเป็นการเพิ่มช่องทางที่จะทำให้มีการส่งผ่านข้อมูลและการติดตามการทำงานข้ามสายงานอีกทางหนึ่ง